Изх. № 19/16.02.2024 г.

НАРОДНО ЧИТАЛИЩЕ “ИСКРА-1896”

гр. ВЕЛИКО ТЪРНОВО, ул. „Бачо Киро” № 2

e-mail: iskra\_vt@abv.bg

**ОТЧЕТ ЗА ДЕЙНОСТТА НА ЧИТАЛИЩЕ „ИСКРА-1896” –**

**ВЕЛИКО ТЪРНОВО ПРЕЗ 2023 Г.**

 В публичното пространство народното читалище се възприема като пример за устойчива културна институция със специфична мисия за съхраняване и развиване на традиционните ценности на нацията.

 Читалището все по-активно отговаря на новите предизвикателства и се стреми да предлага нова визия за развитие на читалищното дело, както и да се адаптира и стимулира създаването и потреблението на културни продукти и събития с висока художествена стойност.

**І. ХУДОЖЕСТВЕНО-ТВОРЧЕСКА И КУЛТУРНА ДЕЙНОСТ**

 През 2023 г. усилията на Настоятелството на читалище „Искра”, художествените ръководители на съставите и школите бяха насочени към реализиране на културни прояви, с които се стимулира и насърчава обучението и образованието през целия живот, да създава и развива публика и да формира художествен вкус, познание и потребност у гражданите за общуване с изкуството и културата. Трайна е тенденцията към обогатяване на културната ни политика чрез разширяване на обхвата на деца и младежи в дейностите ни, повече читатели в двата отдела на библиотеката, по-мащабна и разнообразна концертна дейност, създаване на все по-качествен културен продукт за гражданите на Велико Търново, Общината и страната.

 Културните прояви бяха съсредоточени върху традиционни празници на зимния календар, пролетни концерти и изяви, бележити дати и годишнини, майски дни на културата, партньорски инициативи с културни институции като МДТ „К. Кисимов”, Младежки дом, Сдружение „Еленски край”, ОУ „Св. П. Евтимий”, ОУ „Д. Благоев”, ОУ „П. Р. Славейков”, ЕСПУ „Ем. Станев”, ЕГ „Проф. Ас. Златаров”, ДГ „Слънце”, ДГ „Ивайло”, ДГ „Пролет”, НПО, Сдружение „Амалипе” и др.

 Предоставяне на Камерния салон на читалището за концертни изяви на художествените колективи от други институции и читалища от селата на Общината и Областта продължава вече над 20 години. Успешно се реализира проект „Куклена сцена” съвместно с Куклен театър „Весел” с ежеседмично представяне на куклени спектакли от градовете: Пловдив, Русе, Търговище, София, Сливен и др. Това е една инициатива, която доби изключителна популярност и интерес сред най-младата великотърновска публика – децата и тяхното приобщаване към чудния свят на куклите.

 Възможността, която предоставяме с тази „Открита сцена” дава поле за изява на участници от различни поколения и за срещи с великотърновската публика, като обогатява културния живот на града ни. Това взаимодействие е изключително полезно и е верният път към стимулиране на иновативността в сектора и културното предприемачество, както и за участие в културния живот на града на жители и посетители.

Културната общественост на Велико Търново и Общината свързват името на читалището с Професионален фолклорен ансамбъл „Искра”, Вокално студио „Таланти”, Група „Докторс”, Група „Учителите”, Клуб за народни танци „“Искра“ Детска школа за народни танци „Искра“.

В своята богата творческа биография като професионален състав Ансамбъл „Искра” е емблемата на читалището. Съставът е носител на „Златна лира” на СБМТД – София, „Златна кобилица” на ЦИОФФ – България, Златен сертификат на Евроакадемия на ЮНЕСКО, „Златен медал” на СНЧ – София. Съставът през 2023 г. реализира 44 самостоятелни концерта и участия във В. Търново, Общината и страната, 8 концерта в парк „Марно поле”, парк „Дружба”, външното пространство пред „Синеленд – Искра”, 14 предизборни концерта в гр. Раднево, село Михалци, с. Присово, с. Стамболово, Ресен, Балван, Леденик, 5 участия в МФФ „Велико Търново“ – Летния театър, 4 Великденски концерта във Велико Търново и селата от Общината, 13 Коледни и Новогодишни концерти.

 Вокално студио „Таланти” е формация, в която вече 15 години деца и младежи се занимават с поп и джаз пеене и утвърждават своя принос в културния живот на Велико Търново. Творческите успехи на малките и големи певци в Национални и Международни конкурси през 2023 г. са радващи и впечатляващи. Те спечелиха 13 златни, 12 сребърни и 6 бронзови медала от Национални конкурси в София, Свищов, Варна, Несебър, Полски Тръмбеш, Карлово, Ямбол. Пред великотърновската публика изнесоха 8 самостоятелни концерти, 4 благотворителни и 8 участия в празнични концерти.

 В жанровото разнообразие на любителските колективи свое място заема Женски хор „Търновград“. Съставът изнесе 4 самостоятелни концерта във Велико Търново, участва в Международния хоров фестивал в тр. Айвалък, Турция.

 През 2023 г. групите „Докторс” и „Учителите” изнесоха благотворителни концерти и участваха във рок-фестивали в Стара Загора, Русе, Миндя рок фест и клубни участия по различни поводи.

**ІІ. БИБЛИОТЕЧНО – ИНФОРМАЦИОННА ДЕЙНОСТ**

Една от традиционните дейности на читалището се олицетворява и осъществява от библиотеката.

 Тя осигурява:

- места за информация и комуникация за всеки, без разлика във възраст, етнос и религия

- подобряване на библиотечното обслужване

- обновяване на библиотечния фонд

- разширяване на взаимодействието с учебни заведения

- актуализиране на електронния каталог

- образователни занимания с деца в библиотеката

- представяне на детски автори, участие в „Маратон на четенето”.

 В библиотеката се осигурява свободен достъп до богатия книжен фонд, привличат се нови читатели сред младите хора за създаване на трайни навици за четене и получаване на знания и умения.

 Библиотека „Искра” разполага с 48530 т. библиотечен фонд в двата отдела „за възрастни” и „детски отдел” с обособени към тях читални.

 Ежемесечно през годината се експонираха тематични витрини в двата отдела във връзка с Национални празници, бележити годишнини, изложби на книги от български и чуждестранни автори – 63 витрини,, творчески срещи с писателката Първолета Петрова, беседи с Тодорка Недева от РИМ с деца от ОУ „Св. П. Евтимий”, ОУ „П. Р. Славейков”, ОУ „Д. Благоев”, ДГ „Слънце”, ДГ „Здравец”. Любима форма на децата бяха творческите работилници в „Детския отдел” на библиотеката за изработване на кукерски маски, коледни картички, мартеници, великденски украси и много други и бяха експонирани 4 изложби от техни произведения с ученици от ОУ „Д. Благоев, ОУ „Св. П. Евтимий“, бяха проведени 11 беседи за празници и чествания от обредния ни календар. С клуб „Четящи деца“ бяха проведени 49 срещи за четене на приказки и сътворяване на стихове и разкази по различни теми.

 През 2023 г. Библиотека „Искра“ спечели проект на Министерството на културата – „Българските библиотеки – съвременни центрове за четене и информираност“ на стойност 3000 лв. и фондът беше обогатен със 110 нови книги. Към фонда на библиотеката бяха дарени 48 бр. книги от читатели. Направен е абонамент на 5 вестници и списания.

 Конкуренцията на информационните технологии, интернет-пространството, социалните мрежи е голяма, но библиотеката си остава утвърден посредник, като подпомага формалното и неформално образование и обучение, ученето през целия живот, превръщането на библиотеката в център на местната общност за информация, знания, социално включване, както и преодоляването на социалната изолация на възрастните хора.

 В библиотеката се разработват политики за насърчаване на четенето, осигуряване на достъп на читателя до книгата, съхраняване, опазване и популяризиране на книжното културно наследство.

**ІІІ. ЧОВЕШКИ И ФИНАНСОВИ РЕСУРСИ. МЕНИДЖМЪНТ**

 В процеса на реализацията на библиотечната, професионалната любителската художествено-творческа и концертна дейност най-значима е ролята и мястото на кадровия състав. В Читалище „Искра” работят 43 служители. Това са квалифицирани специалисти – диригенти, хореографи, инструменталисти, танцьори, певици, библиотекари с опит, творчески заряд и амбиция за постигане на високи цели и ниво на всички културни изяви. Те създават културен продукт, търсен и обичан от хората.

 Съществен момент в успешното развитие на читалището е неговото финансиране. Действащият механизъм на разпределение на държавната субсидия, която обезпечава разходите само за ФРЗ и осигуровки на щатния персонал е спорен, тъй като той не стимулира дейността ни. Общината не предвижда в бюджета си и най-малкото подпомагане на културната ни дейност, както и за поддържане на сградния фонд. Затова Настоятелството винаги е обръщало особено внимание на политиката за увеличаване на собствените приходи.

 От наемите на старата читалищна сграда, сега „Синеленд- Искра”, Бистро „Аматьорите”, Павилиона за цветя успяваме да осигурим стабилност на институцията, за да развиваме успешно цялостната си художествено-творческа и културна дейност.

 В обсега на нашето внимание е стремежът да откроим тенденциите, да разсъждаваме за перспективата и социалната реализация на създавания в читалището културен продукт в конкурентната градска среда, в която развиваме своята културна дейност.

 Предоставянето на Камерния салон на читалището за концертни изяви на художествените колективи от други институции като Младежки дом, Земляческо сдружение „Еленски край”, ОУ „Св. Патриарх Евтимий”, ЕСПУ „Ем. Станев”, ОУ „Бачо Киро”, детските градини „Слънце“, „Здравец“, „Мечо Пух“, „Щастливо детство“, Рада войвода“ и др. дава добро поле за изява на участници от различни поколения, за срещи с великотърновската публика и обогатява културния живот в града ни. Това взаимодействие е изключително полезно и е верният път за културен обмен между институциите в сферата на културата.

 Председател:..............................

 / Т. Тодоров/